  Майя Бывальцева Удмуртиысь кун йӧскалык театрын Сергей Антоновлэн «Троллейбус» пьесаезъя удмурт кылын кык ёзэн мерлыко драма пуктӥзы. Ивортодэтъя «Удмуртия» агентстволэн редакторез спектакльлэн валтӥсь репетицияз ветлӥз. Соку ик вераны кулэ, таиз спектакль ваньмон дырез шулдыр ортчытон понна уз тупа. «Троллейбус» малпаськыны яратӥсь но быгатӥсь муртъёслы тунсыкогес потоз. Театрын сое валаса пьеса борды басьтӥськизы. Кызьы вераз ужъюртлэн кивалтӥсез Андрей Ураськин, «таяз пичильтык бомбочка кулэ луыны». Берло дыре котькуд спектакльмы сярысь шуыны луоз тазьы – милям таӵеез ӧй вал на. Милям та выль кыл драматургиын но, режиссураын но, спектакльлэн быдэс оформлениез но, быдэс смысловой нагрузкаез но. Аспӧртэмлыко, провокационной спектакль таиз шуысал мон Андрей Ураськин, Удмуртиысь кун йӧскалык театрлэн кивалтӥсезНырысь учкыса, сцена вылын визьтэм кылемъёслы юрт кадь. Валтӥсь эмчи юрттӥсеныз ӵош быръё, кыӵе улонэз улозы отчы шедем муртъёс туннэ. Таяз радэ висисьёс колхозэ «шедизы». Дэмен но котькудӥз нимаз пӧртэм шуг-секытъёсысь потон амалъёсты шедьтыны выро. Кин ке верам кылъёслы соку ик оске но валтӥсь сьӧры мыныны дась луэ, мукетыз пумозяз пумитъяське. Нош эшшо колхозэ троллейбус ыстӥзы шуыса ивор вуиз... Спектакль мерлыко драма шуэмын ке но, отын нравственной но, философской но, политической но учкетъёсыз вань. Озьы визьтэмъёслы юрт но эмъюрт кадь уг поты ни. Ворсам, сюбегатэм интые шедем адямиос – со асьмеос, асьмелэн улонмы. Угось мар ке валантэм, огыр-бугыр луэ ке, «дурдомын кадь» шуиськом. Соин ик спектаклез учкись ачиз адӟоз но шӧдоз сое, мае солэн адӟемез но шӧдэмез потэ. Со котькудӥзлэн аслаз дунневаланэныз, тодон-валан шыкысэныз герӟаськемын. «Троллейбус» туала улон сярысь, кельше-а со, уг-а. «Троллейбус» спектакль 9 фото Возьматонын бадӟым инты басьто декорациос, тыл но видео. Пуктӥсь суредась сямен нырысьсэ ужаз Денис Тубылов. Валтӥсь ужпум вал – нимаз висъям, но со дыре ик вошъяськыны быгатӥсь инты кылдытон. Ужпум вал ваньзэсты одӥг кадь карыны, артистъёс образэнызы ӧвӧл, шудэменызы мед висъяськозы Денис Тубылов, пуктӥсь суредасьДенис Тубыловлэн кылъёсызъя, шудӥсьёслэн дӥськутсы но, декорациос мер инъетрадэз (общественной иерархиез) возьмато шуыны луэ. Улӥын - «пурысь масса», огшоры адямиос, вылӥын – «улонлэн кузёосыз», куспазы кузёлэсь косонъёссэ быдэсъясьёс вань на. Сцена вылын пурысь буёл ворме, со ваньзэ тырмытэ но шобыртэ кадь. Озьы ик улонын но - висъяськыны дӥсьтӥсьтэм «пурысь» адямиос, сыӵе ик пурысь коркаос аспӧртэмлыкез пумен сылмыто. Мукет ласянь, инты ворсамын ке но, валаны луэ, та борддоръёс сьӧрын миллион, трос-трос сыӵе ик висъетъёс. Мукет коллективъёс, кунъёс, йӧслыкъёс. (Спектакль – ред.) дышетыны кулэ солы: адями пӧртэм югдурысь кулэ утчаны потон. Кулэ омыр утчаны, шокчыны капчи омырен. <…> Мынам сое возьматэме потэ асьмелы но, калыкмылы но. Сыӵе секыт югдурысь но турттоно, пиньёсын но куртчиськыса, потыны Алексей Ложкин, пуктӥсь режиссёрНош малы троллейбус? Татын со адямилэн улоназ кулэтэм арберилэн (малпанлэн, ужлэн, мылкыдлэн) символэз шуыны луоз, дыр. Сергей Антонов туала вераськон кылысь «троллинг» (мыскыл карон, провокация) кылэн но герӟа. Учкись ачиз мед йылпумъянъёс лэсьтоз. Точно тодӥсько, котькудӥз аслаз ответэныз потоз шуыса. Однозначной ответ татын нокызьы уз луы Сергей Антонов, драматург«Троллейбус» спектакльлэн премьераз 24-тӥ инвожое ортчоз.  Тегъёс: Лулчеберет Ижкар Театр Удмуртия  